กรมควบคุมโรค แนะบุตรหลานกลับบ้านสงกรานต์ ส่งมอบความห่วงใยให้สูงอายุ เดินอย่างมั่นคง ปลอดภัยจากการหกล้ม
นายแพทย์ธเรศ กรัษนัยรวิวงค์ อธิบดีกรมควบคุมโรค กล่าวว่า ขณะนี้ประเทศไทยเข้าสู่สังคมสูงอายุอย่างสมบูรณ์แล้ว โดยมีสัดส่วนประชากรผู้สูงอายุ ร้อยละ 20 และคาดการณ์ว่าในปี 2580 จะมีสัดส่วนของผู้สูงอายุ ร้อยละ 30 ทั้งนี้ ผู้สูงอายุเป็นกลุ่มที่มีความเสี่ยงได้รับอุบัติเหตุจากการพลัดตกหกล้ม ซึ่งเป็นปัญหาสาธารณสุขสำคัญที่นับวันจะมีโอกาสเพิ่มขึ้น จากข้อมูลของระบบบริการสุขภาพพบว่า 1 ใน 3 ของผู้สูงอายุ หกล้มทุกปี สถานที่เกิดอุบัติเหตุส่วนใหญ่เกิดขึ้นในบ้าน สาเหตุส่วนใหญ่เกิดจากการลื่น สะดุด หรือก้าวพลาดบนพื้นระดับเดียวกันและพบว่าผู้สูงอายุส่วนใหญ่ร้อยละ 80 อาศัยอยู่ในบ้านที่ไม่ปลอดภัยสำหรับผู้สูงอายุ เช่น ไม่มีราวจับในห้องน้ำ ใช้ส้วมนั่งยอง มีพื้นต่างระดับ มีสิ่งขวางกั้น บันไดไม่มีราวจับ เป็นต้น ด้านนายแพทย์อภิชาต วชิรพันธ์ รองอธิบดีกรมควบคุมโรค กล่าวแนะนำว่า ช่วงสงกรานต์ที่บุตรหลานกลับบ้านไปเยี่ยมผู้สูงอายุ สามารถมอบความรักความห่วงใยให้ท่านปลอดภัยห่างไกลจากพลัดตกหกล้ม ซึ่งปัญหาการพลัดตกหกล้มสามารถป้องกันได้ หากผู้สูงอายุ หรือประชาชนเข้าใจถึงความเสี่ยงและปฏิบัติตัวให้เหมาะสม เช่น การออกกำลังกายแบบใช้แรงต้านเพิ่มความแข็งแรงของกล้ามเนื้อและการทรงตัวอย่างสม่ำเสมอ เลือกใช้รองเท้าที่เหมาะสม ปรับสภาพแวดล้อมบ้านให้ปลอดภัย เข้ารับการประเมินความเสี่ยงพลัดตกหกล้มปีละครั้ง และดูแลสุขภาพกายใจให้ห่างไกลการใช้ยาที่เพิ่มความเสี่ยงหกล้ม พร้อมช่วยกันดูแลถามไถ่ผู้สูงอายุที่อยู่เพียงลำพัง หากเพื่อนบ้านพบเห็นสิ่งผิดปกติขอให้รีบแจ้งผู้ใหญ่บ้าน และหากพบเหตุฉุกเฉินให้รีบโทร.1669 ขอความช่วยเหลือหน่วยบริการการแพทย์ฉุกเฉิน